Антиохийското княжество е въвлечено в серия от военни конфликти, приключили без успехи за Боемунд и териториални разширения за кръстоносната държава. Няколкото несполучливи кампании и обсади (вж. Обсада на Маарат) са последвани от събитие с почти трагични последици. След загубената битка с данишмендите при Мелитена Боемунд е пленен и окован във вериги в Неокесария. За регент на Антиохийското княжество е обявен Танкред Галилейски, племенник на Боемунд и също участник в първия кръстоносен поход. Първият княз на Антиохия е освободен през 1103 г. след заплащане на откуп и отпътува за Европа, където да организира подкрепа за нов етап на кръстоносния поход, който обаче е разбит от византийско-венецианската коалиция. Боемунд е принуден да се обяви за васал с княжеството си на византийския император (Деволски договор, 1108 г.) Норманският принц никога повече не се завръща в Антиохия, тъй като умира през 1111 г. в Бари.